1. Sissejuhatus

Seoses Ühendkuningriigi EList väljaastumisega valisid nõukogu raames kohtunud ülejäänud 27 liikmesriiki Euroopa Pangandusjärelevalve (EBA) uueks asukohaks Pariisi Prantsusmaal .

EBA asukoht on sätestatud EBA asutamismääruse („EBA määrus“) artiklis 7, mida tuli seega asukoha Londonist Pariisi üleviimiseks muuta . Lisaks asukoha muutmisele kehtestati EBA määruse muutmisega EBA-le asukohaga seotud tagajärgede osas ka mõned uued nõuded ja kohustati komisjoni avaldama hiljemalt 30. märtsiks 2019 ja seejärel iga 12 kuu tagant aruande selle kohta, kuidas EBA neid nõudeid täidab.

EBA määruse artikli 7 kohaselt: „Euroopa Pangandusjärelevalve asukoht ei mõjuta seda, kuidas Euroopa Pangandusjärelevalve täidab oma ülesandeid ja kasutab oma volitusi, korraldab oma juhtimisstruktuuri või põhitegevust ega tema tegevuse põhirahastamist, võimaldades samal ajal kohasel juhul kasutada liidu ametitega ühiselt selliseid administratiivseid tugiteenuseid ja ruumide haldusteenuseid, mis ei ole seotud Euroopa Pangandusjärelevalve põhitegevusega.“

EBA esitas nende aruandlusnõuete täitmiseks vajalikud andmed. Esimene aruanne avaldati 2019. aastal. Käesolev aruanne on teine uue aruandluskohustuse raames avaldatav aruanne.

2. EBA peakorterileping

Peakorterileping Prantsusmaa valitsusega kirjutati alla 6. märtsil 2019 Pariisis. EBA ootab kinnitust selle kohta, et peakorterilepingu jõustumiseks Prantsusmaa õigusega ette nähtud menetlused – sealhulgas ratifitseerimine Prantsusmaa parlamendis – on lõpule viidud. Peakorterilepingu allakirjutamine ei ole mõjutanud EBA tegevust ega juhtimist.

Lisaks protokollis nr 7 (Euroopa Liidu privileegide ja immuniteetide kohta) sätestatud nõuete kajastamisele on peakorterilepinguga ette nähtud Londonist Pariisi kolivatele töötajatele soodustus, mille kohaselt nad saavad 12 kuu jooksul pärast kolimist osta auto maksuvabalt, ning et seda soodustust saavad kasutada ka Prantsuse kodakondsusega töötajad. Kuni 13. märtsini 2020 olid kümme töötajat 175 töötajast, kellel oli õigus seda soodustust kasutada, registreerinud oma sõidukid selle soodustuse saamiseks ning veel nelja töötaja puhul oli see menetlus pooleli.

Samuti kohustab peakorterileping Prantsuse valitsust osalema Pariisi piirkonnas Euroopa kooli loomise protsessis. 2019. aasta septembris avati Courbevoies II tüübi Euroopa kool, mis on praegu akrediteerimisel. Inglise keele sektsioonis on loodud lasteaia ja alghariduse astmed täies mahus; ent põhi- ja keskhariduse astmed ei tööta veel täies mahus, sest klasse luuakse järk-järgult. Kooli eesmärk on olla 2021. aasta septembriks valmis pakkuma põhi- ja keskhariduse astmeid täies mahus. Prantsuse keele sektsioonis on avatud eelkooliklassid ja osaliselt ka algkooliaste. Põhi- ja keskhariduse astmed avatakse 2021. aasta septembris.

Samuti on EBA teinud koostööd Prantsusmaa Euroopa ja välisasjade ministeeriumi protokolliametiga ning Prantsusmaa tolliasutustega, et tagada asjade laabumine töötajate ja nende perekondade Prantsusmaale saabumisel, erielamislubade andmisel ning EBA suhtes maksusoodustuste kohaldamisel. 15. mai 2020 seisuga on erielamisloa saanud 139 töötajat ja 67 pereliiget.

EBA on protokolli nr 7 (Euroopa Liidu privileegide ja immuniteetide kohta) kohaselt oma tööks vajalike kaupade ja teenuste ostmisel käibemaksust vabastatud. EBA on Prantsusmaa valitsusele esitanud taotlused Prantsusmaa pakkujate tarnitud kaupadelt ja osutatud teenustelt ning internetiostudelt tasutud käibemaksu tagasimaksmiseks ning on kätte saanud varasemate nõuete alusel tehtud tagasimaksed.

3. EBA juhtimine, tegevus ja ülesannete täitmine

EBA asukoha üleviimine ei mõjutanud seda, kuidas EBA täidab oma ülesandeid ja kasutab oma volitusi, korraldab oma juhtimisstruktuuri või põhitegevust ega tema tegevuse põhirahastamist. EBA alustas Pariisis uutes ruumides täiemahulist tegevust 2019. aasta juuni alguses.

EBA ja Euroopa Väärtpaberiturujärelevalve (ESMA) korraldavad hankemenetlusi tihedas koostöös. EBA osaleb järgmises kahes raamlepingus, mis sõlmiti ESMA juhitud menetluste tulemusel: info- ja kommunikatsioonitehnoloogia (IKT) nõustamisteenused ja hoonehalduse nõustamisteenused. ESMA on kutsunud EBA osalema ka eelseisvas ajutiste töötajate teenuste hankemenetluses, millega EBA nüüd ühineb. ESMA ühines EBA keelekoolituse hankemenetlusega, mille raamlepingud kirjutati alla 2020. aasta jaanuaris. EBA on kutsunud ESMAt (ja Euroopa Kindlustus- ja Tööandjapensionide Järelevalvet) ühinema oma eelseisva dokumentide korrektuurlugemise ja toimetamise teenuste hankemenetlusega, mille raamleping kirjutatakse alla eeldatavasti 2020. aastal. Nimetatud kaks ametit arutavad praegu ühishanke korraldamist eelseisva meditsiiniteenuste hankemenetluse ja veel mitme tulevikus vajatava haldusvaldkonna menetluse jaoks.

Euroopa Komisjon kiitis 8. juulil 2019 heaks Euroopa järelevalveasutuste taotluse kalduda oma finantseeskirjades kõrvale delegeeritud määruse (EL) 2019/715 teatavatest sätetest, et oleks võimalik ühineda Euroopa Keskpanga ja eurosüsteemi hankekoordineerimise talituse (EPCO) korraldatavate hankemenetlustega. EBA vahendab EPCO ja kahe teise Euroopa järelevalveasutuse vahelist suhtlust ning koordineerib arutelusid EPCO korraldatavate hankemenetluste kindlaksmääramiseks ja nendega ühinemiseks. EIOPA vahendab suhtlust EKPga.

Samuti osalevad EBA ja ESMA Pariisis asuvate rahvusvaheliste organisatsioonide hankeametnike võrgustikus. ESMA algatusel kaaluvad rahvusvahelised organisatsioonid ka korrapärase haldusjuhtide kohtumise sisseseadmist.

4. Järeldused

Kättesaadava teabe põhjal ei ole EBA asukoha kolimine Pariisi ning eespool kirjeldatud halduskokkulepped ESMA ja EIOPAga (mis ei ole seotud EBA põhitegevusega) mõjutanud seda, kuidas EBA täidab oma ülesandeid ja kasutab oma volitusi, korraldab oma juhtimisstruktuuri või põhitegevust ega tema tegevuse rahastamist.